text: 50-årig anholdt og sigtet for drabs-forsøg
  01 januar 2014 kl. 20.30
  En 50-årig mand fra Kolding er anholdt og sigtet for at stikke en mand, der onsdag eftermiddag var på besøg i hans lejlighed, med en kniv.
  Gæsten blev ramt i halsen. Der er ikke meldinger om, hvor alvorligt såret han er. Han er indlagt på sygehus, hvor lægernes melding dog er, at han er uden for livsfare.
  Politiet har foreløbig sigtet den 50-årige for drabsforsøg, oplyser vagtchef Hans Hoffensetz, Sydøstjyllands Politi.
  Knivstikkeriet skete nytårsdag kort efter klokken 17 i den 50-åriges lejlighed på Snerlevej, hvor den 48-årige var på besøg.
  - Vi kender endnu ikke motivet til knivstikkeriet, siger Hans Hoffensetz.
  Det var den 50-årige selv, der ringede til politiet, og han blev anholdt i lejligheden, da politiet nåede frem.
  Politiet skal nu have afhørt de to mænd for at finde ud af, hvad der skete mellem dem i lejligheden, hvor de opholdt sig alene.
  Den 50-årige fremstilles formentlig i grundlovsforhør torsdag, oplyser vagtchefen.
  